Belo Polla
PhDr. **Belo Polla** DrSc. (\* 12. apríl 1917, Humenné – † 16. august 2000, Bratislava) bol historik, archeológ, archivár a politický väzeň. Je považovaný za priekopníka systematickej historickej archeológie na Slovensku.

Život
-----

Formovali ho osobnosti slovenskej historickej vedy ako D. Rapant či Ľ. Novák. Po štúdiu pracoval ako referent v Historickom odbore Matice slovenskej, kde sa venoval slovenským dejinám v druhej polovici 19. storočia a národnostnej otázke. Zároveň bol výkonným redaktorom Historického sborníka. Po komunistickom prevrate v roku 1948 bol pre svoje názory z Matice slovenskej vyhodený. Vystriedal rôzne zamestnania, napríklad v Pôdohospodárskom archíve pri Povereníctve pôdohospodárstva. Na jar 1950 ho spolu s manželkou zatkli za tzv. podvratnú činnosť. Vo väzení strávil 18 mesiacov a neskôr musel absolvovať nútené práce v uhoľných baniach. V roku 1953 sa stal pomocným zamestnancom na pobočke Archeologického ústavu SAV v Košiciach. Napriek špičkovým pracovným výsledkom musel z politických dôvodov zo SAV odísť. Od roku 1960 bol zamestnaný v Slovenskom národnom múzeum, kde pracoval až do odchodu do dôchodku. Po páde komunistického režimu sa zaktivizoval a publikoval viaceré nevydané práce a príspevky. Znova sa stal členom Matice slovenskej a pomáhal s obnovením jej Historického odboru. Bol tiež podpredsedom Konfederácie politických väzňov.

Cena Bela Pollu
---------------

Historický odbor Matice slovenskej od roku 2024 organizuje dejepisnú súťaž pre žiakov vychodoslovenských stredných škôl o Cenu Bela Pollu. Súťaž vznikla na počest Dr. Bela Pollu a zároveň má pomôcť motivovať mladých ľudí k hlbšiemu záujmu o slovenské dejiny.

Spomienky spolupracovníkov
--------------------------

"*Bol veľkým a príkladným matičiarom moysesovsky zjednocujúcim a podnecujúcim. Hoci žil a pôsobil v rozdielnych spoločenských systémoch, dokázal si za každých okolností zachovať morálne hodnoty, ku ktorým bol vychovaný a zostal im verný. Jeho dielo je trvalým prínosom pre slovenskú historiografiu a (najmä historickú) archeológiu*."

- prof. PhDr. Richard Marsina, DrSc.

"*Prežíval som jeho radosti z vydarenej práce, ale i bolesti. Vždy počas letných prázdnin zavítal na výskum Kláštoriska, kde medzi mladými ľuďmi - tzv. stromármi bol 'ujo Belo' otcom všetkých, dobrým radcom so zmyslom pre vážnosť v živote, ale i úsmev. Stal sa pre nich vzorom a ideálom, ale i dôstojnosťou aktivizovanej ľudskosti. Skrátka, bol osobnosťou a osobnosti sa vždy nasledujú*."

- doc. PhDr. Michal Slivka, CSc.

"*Boli sme kameňom, na ktorom sa stavia aj terajšia naša štátna prítomnosť. Hanbím sa, čo naváľala história na našu ťažkú dobu*... *Belko náš, statočný a verný druh, vyslovujem Ti vďaku za vernosť ideálom, ktoré prežili zlobu doby a prežijú aj krivenie pravdy. Nezviedli nás hrozby, nezlákali lákadlá, nezastrašia ani hlasy tých, čo nemajú odvahu poznať pravdu a slúžiť pravde"*

- z listu PhDr. Imricha Kružliaka Belovi Pollovi

Vzdelanie
---------

* Gymnázium v Michalovciach (1933–1937)
* Filozofická fakulta Slovenskej univerzity v Bratislave (1937-1942) študijný odbor: slovenčina – dejepis
* Po roku 1989 získal na Filozofickej fakulte Univerzity Komenského v Bratislave hodnosť DrSc. čo mu bolo v 70. rokoch znemožnené.

Prax
----

Belo Polla a jeho prvý archeologický výskum na Obišovskom hradeTabuľa na Obišovskom hrade upozorňujúca, že prvý archeologický výskum tu uskutočnil Belo Polla.
* 1942 – 1944 – pracovník Archívu Ministerstva vnútra v Bratislave
* 1944 – 1945 – profesor slovenčiny a dejepisu na Učiteľskej akadémii v Bratislave
* 1945 – 1948 – pracovník Historického odboru Matice slovenskej v Martine
* 1948 – 1950 – archivár v Oblastnej pobočke Poľnohospodárskeho archívu v Košiciach
* 1950 – 1953 – väzeň, neskôr mzdový účtovník
* 1953 – 1957 – štátny archeologický ústav, pobočka v Košice
* 1957 – 1960 – vedúci historicko-archeologického oddelenia SAV v Nitre
* 1961 – 1986 – vedecký pracovník historicko-archeologického oddelenia Slovenského národného múzea v Bratislave.
* 1989 – 2000 – Historický odbor Matice slovenskej

Na začiatku 60. rokov uskutočnil prvý archeologický výskum na Obišovskom hrade.

Diela
-----

Bibliografia B. Pollu obsahuje 435 jednotiek. Okrem knižných prác jeho štúdie nájdeme v *Historických zborníkoch Matice slovenskej*, *Slovenskej lige*, v *Kultúre*, v *Nových obzoroch*, v *Zborníku Slovenského národného múzea – História* (zredigoval 25 ročníkov), v *Historickom časopise*, *Vlastivednom časopise*, *Pamiatkach a múzeách* a i.

* *Východoslovenské hrady a kaštiele* ; 1956 – spoluautor, ktorej druhé, rozšírené a prepracované vydanie vyšlo roku 1966 a tretie pod názvom *Hrady a kaštiele na východnom Slovensku* ; v roku 1980
* *Ohlas zrušenia Matice slovenskej na uhorskom sneme* ; brožúra, 1944, druhé vydanie 1995
* *PhDr. Štefan Moyses (24. október 1797 – 5. júl 1869)* ; monografia, 1947, druhé, rozšírené a prepracované vydanie v roku 1997
* *Historickoarcheologický výskum Bratislavského hradu roku 1958* ; monografia, rotaprint, spoluautor, 1959
* B. Chropovský, M. Dušek, B Polla: *Pohrebiská zo staršej doby bronzovej na Slovensku* ; 1960
* *Birituálne füzesabonské pohrebisko v Strede nad Bodrogom* ; s. 299–386
* *Bratislavský hrad* ; 1960
* *Nitra* ; 1961

Odborné samostatné monografie:

* *Stredoveká zaniknutá osada na Spiši Zalužany* ; 1962
* *Kežmarok. Výsledky historickoarcheologického výskumu* ; 1971
* *Bratislava - Západné suburbium; Výsledky archeologického výskumu* ; 1979
* *Košice-Krásna. K stredovekým dejinám Krásnej nad Hornádom* ; 1986
* *Archeológia na Slovensku v minulosti* ; 1996
* *Archeologická topografia Bratislavy* ; monografie, 1991

Externé odkazy
--------------

Belo Polla, Vydavatelstvo FORMAT, P. O. Box 8, 902 01 Pezinok, Slovakia Archivované 2007-10-07 na Wayback Machine

Autoritné údaje: * BnF: 12673132j
* GND: 120868032
* ISNI: 0000000108852708
* LCCN: n86819701
* NK ČR: jn19990006626
* SNK: 150868
* VIAF: 32120012
* WorldCat: lccn-n86819701



1. ↑   *PRVÝ ROČNÍK CENY BELA POLLU* [online]. [Cit. 2024-04-14]. Dostupné online.
2. ↑  MARSINA, Richard. Belo Polla (1917 - 2000). *Historický časopis* (Bratislava: Historický ústav Slovenská akadémia vied), 2000, roč. 48, čís. 3, s. 580-581.
3. ↑  SLIVKA, Michal. K osemdesiatinám PhDr. Bela Pollu, DrSc.. *Historický zborník* (Martin: Matica slovenská), 1997, roč. 7, čís. 1, s. 143-144.
4. ↑  VANČO, Stanislav. *Historik a archeológ Belo POLLA zostal sám sebou napriek zlobe čias* [online]. Matica slovenská, [cit. 2004-01-08]. Dostupné online.